આકાશમાં ચાંદ ઊગે એ બની શકે એવી ઘટના છે, પણ બનતી આ ઘટનાને કવિ એક અવસર તરીકે ઊજવે છે. ચાંદ તો બધાની આંખ માટે હોય છે, પણ અહીં ગોપી જે ચંદ્રની વાત કરે છે એ ચંદ્ર સર્વનો નહીં પણ માત્ર પોતાનો છે. એટલે જ 'ચાંદ ગગન મેં આયો' એમ નથી ગવાયું, પણ અહીં 'મેરો ચાંદ' એનું મહત્ત્વ છે. આ ચાદ ખાલી હાથે નથી આવ્યો. કવિ કહે છે 'મટકી ભર અમૃત લાયો.' સુન્દરમ્ આકાશના અમૃતની વાત કરે છે તો ઉમાશંકર સોનેટમાં 'અમૃત લઈ આવ્યો અવનિનું.'